รัฐบาลไทย-ข่าวทำเนียบรัฐบาล-รัฐบาล โดย วธ. จัดงาน “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพ  สมเด็จพระศรีนครินทราบรมราชชนนี ๒๑ ตุลาคม ๒๕๖๓
วันพฤหัสบดีที่ 22 ตุลาคม 2563
รัฐบาล โดย วธ. จัดงาน “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพ  สมเด็จพระศรีนครินทราบรมราชชนนี ๒๑ ตุลาคม ๒๕๖๓
รัฐบาล โดย วธ. จัดงาน “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพ
สมเด็จพระศรีนครินทราบรมราชชนนี ๒๑ ตุลาคม ๒๕๖๓
จัดแสดงนิทรรศการ-การแสดงศิลปวัฒนธรรม-จําลองวิถีชีวิต ๓ ชาติพันธุ์ ตั้งแต่บัดนี้ถึง ๒๕ ต.ค.๖๓
วันที่ ๒๑ ตุลาคม ๒๕๖๓ เวลา ๑๔.๐๐ น. นายวิษณุ เครืองาม รองนายกรัฐมนตรี เป็นประธานเปิดงาน “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพ สมเด็จพระศรีนครินทราบรมราชชนนี ๒๑ ตุลาคม ๒๕๖๓ พร้อมทั้งชมนิทรรศการ “สถิตในดวงใจไทยนิรันดร์” การแสดงชุด “สืบสาน รักษา ต่อยอด พัฒนา เเม่ฟ้าหลวง” โดย มหาวิทยาลัยราชภัฏวไลยอลงกรณ์ ในพระบรมราชูปถัมภ์ การแสดงชุด คารวะพระแม่ย่า จาก ๓ ศิลปินแห่งชาติ อาจารย์เนาวรัตน์ พงษ์ไพบูลย์ อาจารย์ปรีชา เถาทอง และอาจารย์ธนิสร์ ศรีกลิ่นดี การแสดง ชุด รําอาข่าโบราณ โดยชนเผ่าอาข่า อ.แม่ฟ้าหลวง จ.เชียงราย การแสดงการขับร้องเพลง โดย ตํารวจตระเวนชายแดน โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม ผู้บริหารไอคอนสยาม ผู้แทนหน่วยงานภาครัฐ ภาคเอกชน และประชาชน เข้าร่วมงาน ณ ICON Art & Culture Space ชั้น ๘ ไอคอนสยาม
นายวิษณุ เครืองาม รองนายกรัฐมนตรี กล่าวว่า รัฐบาล มอบหมายให้ กระทรวงวัฒนธรรม (วธ.) ดําเนินการจัดกิจกรรมน้อมรําลึกในพระกรุณาธิคุณ เนื่องในวาระ ๑๒๐ ปี วันคล้ายวันพระราชสมภพ สมเด็จพระศรีนครินทราบรมราชชนนี ๒๑ ตุลาคม ๒๕๖๓ เพื่อเผยแพร่พระราชประวัติ พระราชกรณียกิจ พระปรีชาสามารถของสมเด็จพระศรีนครินทราบรมราชชนนี และเพื่อน้อมรําลึกในพระกรุณาธิคุณ และเผยแพร่พระเกียรติคุณที่ทรงมีต่อปวงชนชาวไทย ซึ่ง วธ. มีนโยบายและยุทธศาสตร์หลักในการเทิดทูนสถาบันชาติ ศาสนา และพระมหากษัตริย์ และเสริมสร้างค่านิยม อัตลักษณ์ไทยและความเป็นไทย รวมทั้งอนุรักษ์สืบทอดและต่อยอดมรดกทางศิลปวัฒนธรรมของไทย จึงบูรณาการร่วมกับหน่วยงานภาครัฐ ภาคเอกชน เครือข่ายทางวัฒนธรรม และภาคประชาชน จัดงาน “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพ สมเด็จพระศรีนครินทราบรมราชชนนี ๒๑ ตุลาคม ๒๕๖๓ ระหว่างวันที่ ๒๑ – ๒๕ ตุลาคม ๒๕๖๓ ณ ICON Art & Culture Space ชั้น ๘ ไอคอนสยาม
นายวิษณุ กล่าวอีกว่า สําหรับกิจกรรมภายในงานฯ ประกอบด้วย การจัดแสดงนิทรรศการน้อมรําลึกในพระกรุณาธิคุณสมเด็จพระศรีนครินทราบรมราชชนนี โดยแบ่งเป็น ๕ โซน ได้แก่ โซนที่ ๑ น้อมรําลึก “สถิตในดวงใจไทยนิรันดร์” เนื่องในวาระ ๑๒๐ ปี วันคล้ายวันพระราชสมภพสมเด็จพระศรีนครินทราบรมราชชนนี ๒๑ ตุลาคม ๒๕๖๓ ซึ่งจะมีการประดับประดาดอกไม้นานาพันธ์จากดอยตุงอย่างงดงาม โซนที่ ๒ จัดแสดงนิทรรศการพระราชประวัติ พระราชกรณียกิจ และพระราชดํารัส โดยในส่วนจัดแสดงเกี่ยวกับพระราชกรณียกิจจะจัดแสดงผ่านระบบเทคนิคพิเศษ Interactive wall screen จอใหญ่ แสดงผลการรับรู้ สร้างความเข้าใจ เข้าถึงได้ง่าย และมีความตื่นตา ตื่นใจ โซนที่ ๓ การสาธิต และการประดิษฐ์ของที่ระลึกตามรอยสมเด็จย่า ได้แก่ การประดิษฐ์การ์ดจากดอกไม้แห้ง และการปักครอสติส โซนที่ ๔ การแสดงศิลปวัฒนธรรม ประกอบด้วย ๑.การแสดงโดยกลุ่มชาติพันธ์ ตั้งแต่เวลา ๑๕.๐๐ น. ได้แก่ ฟ้อนรําไหว้สาแม่ฟ้าหลวง รําอาข่าโบราณ ฟ้อนรําอาข่าร่วมสมัย และฟ้อนไตเก่า ๒.การแสดงโดยสมาคมศิลปินเพื่อเยาวชน ตั้งแต่เวลา ๑๗.๐๐ น. ได้แก่ การบรรเลงดนตรีไทย การแสดงเชิดหุ่นตอนจับนาง การแสดงนาฏศิลป์พื้นบ้าน ชุด เก็บใบชา ฟ้อนล้านนา ภูไทเรณู ฟ้อนขันดอก ฟ้อนที ระบําเปี้ยว และรําวรเชษฐ์ เป็นต้น
และโซนที่ ๕ การนําวิถีชีวิตของชนเผ่าต่างๆ ในประเทศไทย ที่ได้รับพระกรุณาธิคุณในการพัฒนาคุณภาพชีวิตที่ดีขึ้นจากชนเผ่าอาข่า ชนเผ่าไทใหญ่ และชนเผ่าลาหู่ โดยการจําลองวิถีชีวิต เครื่องแต่งกาย การสาธิตของ ๓ ชาติพันธุ์ เช่น การปักผ้า การชงชา และการจําหน่ายของที่ระลึกจากธรรมชาติ เป็นต้น ทั้งนี้ สอบถามรายละเอียดได้ที่ สายด่วนวัฒนธรรม ๑๗๖๕ หรือเว็บไซต์ www.m-culture.go.th
--------------------------------